SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 39

**2019. gada 7. maijā plkst. 10.00**

Rīgā, Jēkaba ielā 16, komisijas sēžu zālē

Sēdē piedalās:

komisijas locekļi:

**Juris Rancāns**

**Aldis Blumbergs**

**Edvīns Šnore**

**Jānis Ādamsons**

**Raimonds Bergmanis**

**Ivans Klementjevs**

**Ainars Latkovskis**

**Mārtiņš Staķis**

uzaicinātie:

* Iekšlietu ministrijas Personāla vadības un administratīvā departamenta direktore **Daiga Piebalga**;
* Finanšu ministrijas Finanšu tirgus politikas departamenta Kredītiestāžu un maksājumu pakalpojumu politikas nodaļas vadītāja - departamenta direktora vietniece **Dina Buse**;
* Finanšu un kapitāla tirgus komisijas Juridiskā un licencēšanas departamenta Juridiskās daļas vadītājs **Guntis Cerbulis**;
* Satversmes aizsardzības biroja priekšnieka vietnieks **Andis Freimanis**;
* Satversmes aizsardzības biroja amatpersona **Iveta Maura**;
* Saeimas deputāts **Aldis Gobzems**;

**Citas personas:**

**Saeimas Juridiskā biroja vecākā juridiskā padomniece Līvija Millere;**

**Aizsardzības, iekšlietu un korupcijas novēršanas komisijas (turpmāk – AIKNK) vecākā konsultante Ieva Barvika, konsultanti Inese Silabriede, Daina Sunepa un Māris Veinalds;**

**Nacionālās drošības komisijas vecākā konsultante Sandra Bumbiere un konsultante Laila Timrota**

**Sēdi vada:** komisijaspriekšsēdētājs J.Rancāns

**Sēdi protokolē:** konsultanteI.Silabriede

**Sēdes veids:** atklāta

Darba kārtība:

1. **Grozījums Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm dienesta gaitas likumā (Nr.237/Lp13) 3. lasījums.**
2. **Grozījumi likumā “Par valsts noslēpumu” (Nr.293/Lp13) 2. lasījums.**
3. **Dažādi.**

*Izskatāmie dokumenti:*

*1. Saeimas deputāta A.Gobzema 30.04.2019. vēstule Nr. 111-19-13/19;*

*2. Aizsardzības ministrijas 29.04.209. vēstule Nr. MV-N/1043 (Saeimas reģistrs 2/1159-13/19).*

J.Rancāns atklāj sēdi, iepazīstina ar izskatāmo darba kārtību un uzaicinātajām personām.

Satversmes aizsardzības biroja (turpmāk – SAB) pārstāvji ierodas vēlāk.

**1. Grozījums Iekšlietu ministrijas sistēmas iestāžu un   
Ieslodzījuma vietu pārvaldes amatpersonu ar speciālajām dienesta pakāpēm dienesta gaitas likumā (Nr. 237/Lp13) 3. lasījums.**

J.Rancāns informē, ka par izskatāmo likumprojektu trešajam lasījumam priekšlikumi nav saņemti. Aicina komisiju atbalstīt likumprojektu trešajam lasījumam.

*Deputātiem nav iebildumu.*

**LĒMUMS:**

**-** atbalstītlikumprojektu “Grozījums Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm dienesta gaitas likumā”(Nr.237/Lp13) un virzīt izskatīšanai Saeimas sēdē trešajā lasījumā.

**2. Grozījumi likumā “Par valsts noslēpumu” (Nr.293/Lp13) 2. lasījums.**

J.Rancāns informē, ka par izskatāmo likumprojektu otrajam lasījumam saņemti pieci deputāta A.Gobzema priekšlikumi. Dod vārdu A.Gobzemam.

A.Gobzems komentē savus priekšlikumus; uzsver, ka tie ir savstarpēji saistīti. Uzskata, ka Latvijā realizēto kārtību pie varas esošā koalīcija var izmantot politiskām manipulācijām. Uzsver, ka mūsu valstī realizētā kārtība neatbilst attīstītas demokrātijas principiem un Satversmei, citās valstīs šāda kārtība nepastāv. Akcentē, ka Latvijā pārāk liela loma tiek piešķirta specdienestiem. Uzskata, ka esošajā kārtībā tiek ignorēts tautas dotais deputāta mandāts. Kārtību, kādā Saeimas deputātiem tiek piešķirta speciālā atļauja darbam ar valsts noslēpumu, A.Gobzems vērtē kā absurdu, jo specdienesti, kuru parlamentāro kontroli Saeimai ir jāveic, lemj, kuri parlamentārieši to drīkstēs darīt, resp., kontrolējamais izlemj, kurš drīkstēs viņu kontrolēt.

A.Gobzems izskaidro savos priekšlikumos ietverto kārtību, kādā Saeimas deputāti iegūst speciālo atļauju darbam ar valsts noslēpumu, kā arī noteikto atbildību par iegūtās informācijas izpaušanu. Atsaucas uz citu valstu pieredzi. Uzsver, ka par pretvalstisku rīcību šo atļauju deputāts var zaudēt. Aicina komisiju atbalstīt savus priekšlikumus, kurus vērtē kā līdzekli demokrātijas nostiprināšanā. Atzīmē savu negatīvo pieredzi komunikācijā ar SAB.

**J.Rancāns** dod vārdu E.Siliņai.

**E.Siliņa** atzīmē, ka šobrīd sēdē nepiedalās valsts drošības iestāžu pārstāvji, kuru viedoklis jautājuma apspriešanā ir svarīgs. Akcentē likumā noregulēto jauno iespēju tiesā pārsūdzēt drošības iestāžu atteikumu piešķirt speciālo atļauju darbam ar valsts noslēpumu. Atgādina, ka jau iepriekš komisijā, izskatot šī likuma grozījumus, ir ticis diskutēts par pielaižu piešķiršanu visiem deputātiem, bet šāda iespēja netika atbalstīta. Atzīmē, ka šobrīd iespējas pieprasīt pielaides ir deputātiem, kuru darbā tas ir nepieciešams. Savukārt ministriem ir nepieciešams saņemt augstākās kategorijas pielaides, to saņemšanai ir nepieciešama arī informācija no sadarbības partneriem ārpus Latvijas, kādēļ pārbaudes laiks pagarinās. Nevar komentēt A.Gobzema konkrēto pieredzi ar SAB, iesaka vērsties apgabaltiesā.

Izsaka neizpratni par A.Gobzema priekšlikumu Nr.5, kurā ir liegts saņemt speciālo atļauju valsts noslēpumam personai ar dubulto pilsonību, jo Latvijā dubultā pilsonība ir atļauta. Vēlas dzirdēt drošības iestāžu komentāru par priekšlikumiem.

**A.Gobzems** pamato savu priekšlikumu Nr.5. Uzsver, ka personai ar dubulto pilsonību pastāv interešu konflikta risks, pienākumi arī pret citu valsti. Atzīmē, ka nevienu attīstītu pasaules valsti nevada persona ar dubulto pilsonību, iebilst pret K.Kariņa kā dubultpilsoņa atrašanos premjera amatā. Uzskata, ka šobrīd praksē tiek pārkāpts Satversmes gars. Atgādina, ka citu valstu vēlētajām augstākajām amatpersonām automātiski ir NATO pielaides.

**E.Siliņa** komentē, ka SAB, izskatot pielaižu piešķiršanu, informāciju iegūst no Valsts ieņēmumu dienesta u.c. dienestiem. Pārsūdzības procesā, iepazīstoties ar lietu, tiesnesis iegūst visu šo slepeno informāciju, kas ļauj pieņemt pamatotu lēmumu. Jautājums par pielaidēm visiem deputātiem ir diskutējams. Ir runa par dažādu līmeņu pielaidēm. Ministriem ir nepieciešamas augstākā līmeņa pielaides, Finanšu un kapitāla tirgus komisijas padomes locekļiem – 2. kategorijas.

**J.Rancāns** dod vārdu J.Ādamsonam.

**J.Ādamsons** izsakās kritiski par iespējām apstrīdēt pielaižu atteikumu Ģenerālprokuratūrā un tiesā. Atgādina par likuma “Par valsts noslēpumu” pieņemšanas un grozīšanas vēsturi, šajā procesā notikušajām diskusijām. Izsaka savas domas par vēsturisko politisko partiju ietekmi uz konkrētu specdienestu izveidošanu, kā arī dažādu manipulāciju iespējamību.

Atbalsta A.Gobzema viedokli par to, ka klerks nedrīkst pieņemt lēmumu par tautas ievēlētiem pārstāvjiem. Uzskata, ka esošā situācija ir absurda, neproduktīva un neefektīva.

*Notiek diskusija. A.Gobzems uzsver, ka viņu nepārliecina E.Siliņas argumenti. Pauž uzskatu, ka esošā situācija grauj valsts reputāciju. J.Rancāns aicina apspriest jautājumu pēc būtības.*

**J.Rancāns** dod vārdu SAB pārstāvjiem. Vēlas dzirdēt SAB viedokli par A.Gobzema priekšlikumiem profesionālā skatījumā.

**A.Freimanis** informē, ka pārbaužu sistēmas dažādās valstīs ir atšķirīgas, pastāv dažādas nianses, vēsturiski izveidojusies pieredze pielaižu piešķiršanā. Kā pozitīvu momentu atzīst pirms gada pieņemtos likuma grozījumus par tiesas iesaisti atteikuma gadījumā. Pagaidām tiesu prakse šajā jomā nav plaša, bet tā tiek veidota. Uzsver, ka citās valstīs personas lēmējvarā nenonāk nejauši, tām jau ir sava zināma darbības vēsture, reputācija.

Atzīmē, ka, atbalstot A.Gobzema priekšlikumus, būs jāveic grozījumi visā normatīvo dokumentu kopumā, kas šo jautājumu regulē, t.sk., Ministru kabineta noteikumos.

**I.Maura** atgādina, ka speciālās atļaujas pieejai valsts noslēpumam piešķir 3 valsts iestādes – SAB, Valsts drošības dienests un Militārās izlūkošanas un drošības dienests. SAB piešķir pielaides klasificētai informācijai Eiropas Savienības (ES) un NATO aspektā. Uzsver labo SAB sadarbību ar ES un NATO struktūrām uzraudzības nodrošināšanā; starptautiski mūsu sistēma un darbība tiek augsti novērtēta. Sistēma darbojas ilgu laiku, tā ir stabila un nodrošina līdzsvaru. Arī Satversmes tiesa ir šo sistēmu vērtējusi, kā rezultātā pirms gada tika ieviestas atsevišķas likumdošanas korekcijas.

A.Gobzema priekšlikumi nozīmē visas sistēmas maiņu. Tam ir nepieciešama plašāka diskusija, citu valsts drošības iestāžu un starptautisko partneru viedokļu uzklausīšana. Jautājumā par dubultpilsonību I.Maura informē, ka lielākajā daļā valstu tā ir atļauta. Šobrīd SAB, izvērtējot konkrētus gadījumus un riskus, ņem vērā arī dubultpilsonības faktu.

**I.Klementjevs** informē komisiju, ka tālākajā sēdes darbā piedalīties nevar, bet atbalsta priekšlikumus Nr.1. Nr.2, Nr.3, Nr.4 un Nr.5.

*Komisija pieņem informāciju zināšanai.*

**A.Latkovskis** ierosina izskatīt priekšlikumus pēc kārtas un par tiem izlemt balsojot.

**Nr. 1** – Saeimas deputāta A.Gobzemapriekšlikums: jauna likuma 9. panta pirmās daļas redakcija.

**E.Šnore** saskata pretrunas esošajā redakcijā, lūdz SAB pārstāvju komentāru par priekšlikumā ietverto regulējumu un tā piemērošanas sekām. Norāda uz pielaižu nepieciešamību pilnvērtīgā AIKNK darbā; atzīmē, ka ne visi AIKNK locekļi šobrīd ir saņēmuši pieprasītās pielaides.

**I.Maura** akcentē, ka visi A.Gobzema priekšlikumi ir savstarpēji saistīti, bet SAB nevar tos atbalstīt. Pieņemot šos priekšlikumus, ir nepieciešams plašāks jautājuma izvērtējums.

**A.Freimanis** norāda, ka šādas izmaiņas nozīmētu visas sistēmas maiņu. Iesaka neatbalstīt.

**J.Rancāns** dod vārdu L.Millerei.

**L.Millere** piekrīt SAB pārstāvjiem, ka dažādās valstīs ir dažādas sistēmas, šis ir politiski izšķirams jautājums. Sistēmas maiņas gadījumā nevar runāt tikai par Saeimas deputātiem. Atzīmē sākotnējās diskusijas, kas notikušas, izstrādājot likuma “Par valsts noslēpumu” spēkā esošo redakciju, sākotnējās likuma versijas un plānoto likuma 9. un 12. panta saturu. Iesaka izmaiņu gadījumā jautājumu skatīt sistēmiski.

*Notiek diskusija. J.Ādamsons un A.Gobzems izsaka papildus argumentus, kādēļ šāds priekšlikums ir atbalstāms un sistēmas maiņa realizējama.*

**A.Latkovskis** atsaucas uz iepriekš komisijā diskutēto un informē par Lietuvas un Igaunijas pieredzi speciālo atļauju piešķiršanā. Lietuvā automātiskās pielaides pienākas tikai valsts prezidentam, premjeram un Seima spīkerim. Pārējām vēlētajām amatpersonām pielaižu piešķiršanas procedūra ir līdzīga mūsējai. Arī Igaunijā ir līdzīgi, parlamenta drošības komisijas locekļiem tiek likumā noteikts pat NATO pielaižu obligātums. Neatbalsta priekšlikumu. Akcentē iespēju griezties tiesā atteikuma gadījumā.

**J.Rancāns** akcentē Latvijas šā brīža ģeopolitisko realitāti, kādēļ ir svarīgi, ka cilvēks tiek izvērtēts preventīvi, nevis tiek pasīvi gaidīts uz viņa iespējamiem pārkāpumiem. Automātiskas pielaides piešķiršanas gadījumā kaitējums valstij var būt lielāks nekā, to nepiešķirot. Uzsver, ka mūsu valstī diemžēl daļa pilsoņi ir nelojāli, tādēļ izskatāmais jautājums nav tik vienkāršs.

Aicina balsot par priekšlikumu Nr.1.

*Balsojums: par – 1; pret – 5; atturas – 1.*

**Komisija nolemj neatbalstīt priekšlikumu Nr.1.**

***J.Ādamsons tālākajā sēdes darbā nepiedalās.***

**Nr. 2** – Saeimas deputāta A.Gobzemapriekšlikums: papildināt likuma 9. pantu ar jaunu (11) daļu piedāvātajā redakcijā.

**J.Rancāns** aicina balsot par priekšlikumu.

*Balsojums: par – 0; pret – 5; atturas – 1.*

**Komisija nolemj neatbalstīt priekšlikumu Nr.2.**

**Nr. 3** – Saeimas deputāta A.Gobzemapriekšlikums: papildināt likuma 9. pantu ar jaunu (12) daļu piedāvātajā redakcijā.

**J.Rancāns** aicina balsot par priekšlikumu.

*Balsojums: par – 0; pret – 5; atturas – 1.*

**Komisija nolemj neatbalstīt priekšlikumu Nr.3.**

**Nr. 4** – Saeimas deputāta A.Gobzemapriekšlikums: papildināt likuma 9. pantu ar jaunu (13) daļu piedāvātajā redakcijā.

**J.Rancāns** aicina balsot par priekšlikumu.

*Balsojums: par – 0; pret – 5; atturas – 1.*

**Komisija nolemj neatbalstīt priekšlikumu Nr.4.**

**Nr. 5** – Saeimas deputāta A.Gobzemapriekšlikums: jauna likuma 9. panta (2) daļas redakcija.

**J.Rancāns** aicina balsot par priekšlikumu.

*Balsojums: par – 0; pret – 5; atturas – 1.*

**Komisija nolemj neatbalstīt priekšlikumu Nr.5.**

**L.Millere norāda uz nepieciešamību ar komisijas priekšlikumu izslēgt pirmajā lasījumā atbalstīto likuma spēkā stāšanās nosacījumu.**

***Komisija atbalsta spēkā stāšanās nosacījuma izslēgšanu.***

J.Rancāns aicina komisiju atbalstīt likumprojektu “Grozījumi likumā “Par valsts noslēpumu”” (Nr.293/Lp13) otrajam lasījumam un ierosina noteikt priekšlikumu iesniegšanas termiņu trešajam lasījumam – 5 dienas.

***Deputātiem nav iebildumu.***

**LĒMUMS:**

**-** atbalstītlikumprojektu “Grozījumi likumā “Par valsts noslēpumu””(Nr.293/Lp13) un virzīt izskatīšanai Saeimas sēdē otrajā lasījumā;

- noteikt priekšlikumu iesniegšanas termiņu trešajam lasījumam – 5 dienas.

J.Rancāns pateicas uzaicinātajām personām par piedalīšanos komisijas sēdē

**3. Dažādi.**

Komisijas deputāti iepazīstas ar Aizsardzības ministrijas vēstuli par Latvijas valsts pārvaldes pārstāvju dalību NATO Stratēģiskās komunikācijas (StratCom) izcilības centra rīkoto ikgadējo stratēģiskās komunikācijas jautājumiem veltīto konferenci *Riga StratCom Dialogue 2019*, kas norisināsies 11.-12. jūnijā Latvijas Nacionālajā bibliotēkā.

J.Rancāns informē, ka komisijai dalībai konferencē ir plānotas divas bezmaksas vietas, aicina deputātus pieteikties.

Dalībai StratCom konferencē tiek deleģēti deputāti R.Bergmanis un A.Latkovskis. Komisija vienojas 11. jūnijā neorganizēt sēdes, jo lielākā daļa deputātu šajā dienā piedalīsies citos pasākumos, un nebūs iespējams nodrošināt kvorumu.

Komisija vienojas organizēt izbraukuma sēdi uz austrumu robežu 17.-18. jūnijā.

J.Rancāns slēdz sēdi.

Sēde pabeigta plkst. 11.10.

Komisijas priekšsēdētājs J.Rancāns

Komisijas sekretārs E.Šnore

Protokolētāja I.Silabriede